หุ้นวันนี้
วอลุมไม่หนุน
7 ต.ค. 2554

วอลุมไม่หนุน
ดัชนีหุ้นไทยในระยะสั้นยังมีโอกาสปรับตัวขึ้น หลังมีแรงไล่ซื้อหุ้นใหญ่ดันดัชนีผ่านแนวต้าน 890 จุด ท่ามกลางแรงขายทำกำไรระหว่างวัน เนื่องจากมูลค่าซื้อขายยังไม่แน่นพอที่จะสนับสนุนตลาดวิ่งต่อ
นักวิเคราะห์บริษัทหลักทรัพย์ (บล.) กรุงศรีอยุธยา ประเมินว่า ตลาดยังมีสัญญาณปรับสูงขึ้นต่อเนื่องในระยะสั้นขึ้นมา
นักวิเคราะห์ บล.ดีบีเอส วิคเคอร์ส (ประเทศไทย) วิเคราะห์ว่า ระยะสั้นดัชนีได้แรงเสริมจากตลาดหุ้นยุโรปและสหรัฐฟื้นตัว หลังนักลงทุนกลับเข้าซื้อสินทรัพย์เสี่ยงเพิ่มขึ้น เช่น สินค้าโภคภัณฑ์ ส่งผลให้ราคาน้ำมันและทองคำดีขึ้น แต่ระยะกลางยาวยังวางใจไม่ได้ เพราะตัวเลขเศรษฐกิจของประเทศชั้นนำของยุโรปบ่งชี้ว่าเศรษฐกิจกำลังชะลอตัวลงแรง
สำหรับกลยุทธ์การลงทุน ระยะกลางยาว โดยเฉพาะนักลงทุนหุ้นคุณค่า เน้นทยอยซื้อเมื่ออ่อนตัว โดยเป็นการถอยรับหุ้นปัจจัยพื้นฐานดีทีละขั้นตอนอย่างค่อยเป็นค่อยไป 
ส่วนการเก็งกำไรรอบสั้น เน้นซื้อจังหวะอ่อนตัวแรงและขายเมื่อมีการดีดตัวกลับ รวมทั้งควรอยู่ซื้อขายภายในวงเงินจำกัด พร้อมตัดขาดทุนเมื่อภาวะตลาดพลิกกลับเป็นลบ 
ตลาดวันที่ 6 ต.ค. 2554 ดัชนีปิดที่ 913.72 จุด พุ่งขึ้นแรงเกินคาด 51.07 จุด หรือเพิ่มขึ้น 5.92% ด้วยมูลค่าการซื้อขาย 33,346 ล้านบาท หลังจากนักลงทุนสถาบันกลับมาซื้อ 1,979 ล้านบาท พอร์ต บล.เก็บ 1,724 ล้านบาท และต่างชาติซื้อต่อ 981 ล้านบาท มีเพียงนักลงทุนในประเทศที่ขาย 4,684 ล้านบาท ทำกำไร